JUVENIA - EDUCATION je nezisková organizácia poskytujúca všeobecne prospešné služby v oblasti doplnkového vzdelávania detí a mládeže a produkcie jazykových učebníc pre základné školy. V súčasnosti spolupracujeme s viac ako 1 600 školami v rámci celého Slovenska.
História
S našimi aktivitami sme začali od roku 1993, kedy sme rozbiehali organizovanie kurzov anglického jazyka pre deti, mládež a dospelých. Prvé skúsenosti s tvorbou didaktických materiálov sme začali získavať na letných jazykových táboroch, ktoré sme pripravovali spolu so zahraničnými lektormi. Počas ďalších rokov sme sa zamerali na jazykové kurzy s výučbou angličtiny pre mladších školákov a následne v roku 1997 sme pridali do našej činnosti aj vydávanie školskej didaktickej literatúry, kedy vyšla prvá učebnica Busy Bee Angličtina pre najmladších školákov. Od tej doby každoročne vydávame cudzojazyčné učebnice a ďalšie didaktické pomôcky.
V roku 2004 sme sa transformovali na neziskovú organizáciu, čím poskytujeme všeobecne prospešné služby podľa zákona o neziskových organizáciách. V našej organizácii sa riadime etickými zásadami Fair Trade a v tejto oblasti sme sa vyprofilovali na zodpovedného partnera učiteľov, škôl a rodičov.
Produkty
Do portfólia našej organizácie patria moderné učebnice a pracovné zošity anglického jazyka, ako aj vzdelávacie pomôcky pre žiakov MŠ a 1. stupňa ZŠ.
V rámci svojej vydavateľskej činnosti organizácia úzko spolupracuje so skúsenými a renomovanými pedagógmi z praxe, ktorí sa aktívne podieľajú na tvorbe obsahu vydávaných učebných a vzdelávacích pomôcok.
Všetky nové materiály vytvárame z našich vlastných nápadov a skúseností. Naše produkty sú v priebehu svojho vývoja testované v miestnej škole či škôlke, aby sa zabezpečilo ich racionálne opodstatnenie a zameranie na správne vekové skupiny.
Radi by sme upriamili vašu pozornosť aj na fakt, že vydaním týchto učebníc podporujeme domácu produkciu, dávame priestor pre tvorivosť slovenských autorov a v neposlednom rade znižujeme nároky na dovoz zahraničnej cudzojazyčnej produkcie. Nie zanedbateľnou položkou je aj nižšia cena našich učebníc, ktorá umožňuje dostupnosť aj sociálne slabším žiakom.
Certifikácia
Všetky učebnice prešli riadnym schvaľovacím procesom Štátneho vzdelávacieho programuna Ministerstve školstva v Bratislave. Zárukou odbornej kvality a súladu s obsahovými a výkonovými štandardmi je udelenie odporúčacej doložky a zaradenie učebníc a pracovných zošitov do Zoznamu odporúčaných materiálov MŠ SR.